kardosdrur/scandi-wiki huggingface dataset:
Skelde

Skelde (tysk: Schelde) er en by på Broager Land i Sønderjylland med , beliggende 5 km sydøst for Broager og 15 km sydvest for Sønderborg. Byen hører til Sønderborg Kommune og ligger i Region Syddanmark.

Skelde hører til Broager Sogn. Broager Kirke ligger i Broager.

Historie

Skelde Skole 
I 1703 blev der oprettet skole i Skelde. Den blev nedlagt i 1990 og genopstod som efterskole. Adventure Efterskolen er en Grundtvig-Koldsk skole med stor vægt på sport og fitness.

1800-tallet 
På det danske kort efter Genforeningen i 1920 ses:
 Møllen sydvest for landsbyen. Den var i drift fra 1867 til 1967, hvor den blev revet ned.
 Skelde Mejeri, der blev etableret i 1886 og lukkede i 1961.
 Kroen fra 1888, senere Skelde Forsamlingsgård, som nu er det private aktivitets- og kulturhus Frøken Jensen. Det har en sal til 120 personer og to krostuer med plads til 45 personer.

Broagerbanen 
Skelde var endestation på Broagerbanen, der i Vester Sottrup grenede fra Sønderborgbanen 1910-32. Stationsbygningen er bevaret på Vandværksvej 6.
Den gamle bane fra Broager til Skelde er nu lavet til cykelsti som støder til Skelde på Stationsvej.

Noter

Eksterne kilder/henvisninger 

 Dynt-Skelde-Gammelgab Landsbylaug 
 Dynt-Skelde-Gammelgab Landsbylaug: Historisk analyse 

Byer i Sønderborg Kommune
Byer i Sønderjylland (under den danske stat)
Vestby

Vestby kommune ligger i regionen Follo i den sydlige del af Viken fylke i Norge. Den grænser til Moss, Hobøl og Våler kommune i Østfold og Ås og Frogn kommune i Akershus. Vigtigste byer er Vestby, Son, Hølen, Hvitsten og Garder. Europavej 6 går gennem kommunen og Østfoldbanen har stationer i Vestby og ved Son. 

Hølen blev indlemmet i kommunen i 1943. Denne vedtagelse blev bekræftet efter anden verdenskrigs afslutning, selv om sådanne forndringer i krigsårene som udgangspunkt var ugyldige. Son blev indlemmet i 1965. Ved en folkeafstemning forud for kommunesammenlægningen var der et meget stort flertal mod sammenlægning blandt indbyggerne i Son, men dette blev ikke taget til følge.

Vestbys kommunevåben viser tre guldfarvede kors på rød baggrund. Disse repræsenterer de tre kirker i kommunen: Vestby, Såner og Garder.

Byer i Vestby kommune 
 Hølen
 Son
 Vestby
 Hvitsten
 Pepperstad
 Garder
 Randem

Kilder og henvisninger 

 Kommunefakta på ssb.no

 
Kommuner i Viken
Kommuner i Akershus
T-Rex

T. rex, T. Rex eller T-Rex har flere betydninger:
 Tyrannosaurus rex – forhistorisk dinosaur.
 T. Rex (rockband)
 T. Rex (fiktiv person) – hovedpersonen i serien Dinosaur Comics.
 Theodore Rex (film) -  en amerikansk fiktion/familie film med Whoopi Goldberg fra 1995.
Broagerbanen

Broagerbanen – eller Skeldebanen – var en jernbane mellem Vester Sottrup Station på Sønderborgbanen og Skelde på Broager 1910-32.

Historie 
Baneanlægget blev omtalt første gang ved et møde i Broager Håndværkerforening 7. december 1898, hvor man vedtog at andrage om "...at der snarest iværksattes en jernbaneforbindelse mellem Broager og jernbanelinjen Sønderborg-Flensborg". Selv om der allerede dengang var skepsis overfor mulighederne for rentabel drift, gennemtvang den tyske regering anlægget af banen, også med henblik på anlæg af en marinestation ved Flensborg Fjord. Banen blev derfor anlagt med normalspor og en ret svær overbygning, der fx kunne tillade kørsel med jernbaneskyts.

Strækningen blev overtaget af Statsbanerne ved genforeningen i 1920. Stykgodsudvalget, der blev nedsat i 1930, havde også til opgave at undersøge flere sidebaners rentabilitet. Skeldebanens driftsunderskud fik Statsbanerne til at indstille at banen blev nedlagt. Det sidste tog på Skeldebanen blev fremført af Litra F nr. 435, det samme lokomotiv, som havde fremført det første DSB-tog på banen efter genforeningen.

Strækningsdata 
 Indviet: 15. august 1910
 Længde: 12,39 km
 Enkeltsporet
 Sporvidde: 1.435 mm
 Skinnevægt: 33,4 kg/m
 Ballast: grus
 Maks. hastighed: 45 km/t
 Nedlagt: 30. juni 1932

Standsningssteder 
 Vester Sottrup station i km 0,0. Nedlagt i 1974.
 Stenderup trinbræt i km 1,7.
 Nybøl station i km 3,1. Senere holdeplads med sidespor.
 Skodsbøl station i km 6,3. Senere holdeplads med sidespor.
 Broager station i km 8,2.
 Dynt station i km 10,0. Senere holdeplads med sidespor.
 Skelde station i km 12,4 med remise, kulgård og vandforsyning, men ikke drejeskive.

Bevarede stationsbygninger 
Stationsbygningerne er revet ned i Vester Sottrup (1986) og Nybøl.

Stationen i Broager er revet ned i foråret 2020 på grund af brand.

Strækninger hvor banetracéet er bevaret 
2½ km af banens tracé er bevaret og tilgængeligt. Dertil kommer at Nybølvej mellem Vester Sottrup og Nybøl og Nørregade nordøst for Skodsbøl tildels er anlagt på banetracéet.

Dertil kommer at Sønderborg kommune har udvidet tracéet som en grusbelagt cykelsti fra Dynt til Skelde i December 2019.

Noter

Eksterne kilder/henvisninger 

 Niels Jensen: Danske jernbaner 1847-1972. J.Fr. Clausens Forlag 1972 , s. 198 & 202
 Niels Jensen: Sønderjyske jernbaner. Clausens Jernbanebibliotek 1975 , s. 32-35
 Dansk jernbanehistorie gennem billeder og data: Vester Sottrup-Skelde
 Lokal Udviklingsplan for Dynt-Skelde-Gammelgab Landsbylaug , s. 7

Se også 
 Vandring og cykling på nedlagte jernbaner i Danmark#Vester Sottrup-Skelde
 Danske jernbaner

Nedlagte jernbanestrækninger i Danmark
Etableret i 1910
Ophørt i 1932
Banen
Bygninger, konstruktioner og anlæg i Sønderborg Kommune
VM i ishockey 1939

VM i ishockey 1939 var det 13. VM i ishockey, arrangeret af IIHF, og for de europæiske hold gjaldt det samtidig som det 24. EM i ishockey. Turneringen blev spillet 3. – 12. februar 1939 i Basel og Zürich i Schweiz.

I den indledende runde blev de 14 deltagende hold inddelt i 4 grupper – to grupper med fire hold og to gruppe med tre hold. De to bedste hold fra hver gruppe gik videre til mellemrunden, mens resten af holdene spillede placeringsrunde om 9.pladsen. I mellemrunden spillede de otte tilbageværende hold i to grupper med fire hold, hvorfra de to bedste hold i hver gruppe gik videre til finalerunden, mens de øvrige fire hold måtte spille om pladserne 5-8.

Canada blev verdensmestre for 11. gang, og deres suverænitet blev understreget af, at der kun blev scoret ét mål mod dem i deres otte kampe. Sølvmedaljerne gik til USA, mens Schweiz og Tjekkoslovakiet måtte ud i omkamp om bronzemedaljerne. Den blev dog først spillet næsten en måned efter VM, og det var schweizerne der triumferede i en kamp, der samtidig var afgørende for EM-titlen.

VM havde været afviklet hvert år siden 1930, men herefter måtte mesterskabet holde pause på grund af 2. verdenskrig. Og først i 1947 blev VM-turneringerne genoptaget.

Resultater

Indledende runde 
De to bedste hold fra hver gruppe gik videre til mellemrunden, mens de resterende hold måtte spille om placeringerne 9-14.

Placeringsrunde (9.-14.pladsen) 
De seks hold, der ikke gik videre til mellemrunden, spillede i placeringsrunden om placeringerne 9-14. Holdene blev inddelt i to grupper med tre hold, hvorfra de to gruppevindere gik videre til kampen om 9.pladsen, mens de øvrige hold blev rangeret efter deres placering i grupperne.

Mellemrunde 
Holdene spillede i to grupper a fire hold, hvorfra de to bedste i hver gruppe gik videre til finalerunden. De øvrige hold spillede om placeringerne 5-8.

Placeringsrunde (5.-8.pladsen) 
Ungarn, Tyskland og Polen spillede om 5.-7.pladsen i placeringsrunden, mens Storbritannien meldte afbud til placeringskampene og derfor endte på 8.pladsen.

Finalerunde 
I finalerunden spillede Canada, USA, Schweiz og Tjekkoslovakiet om 1.-4.pladsen.

Eftersom Schweiz og Tjekkoslovakiet sluttede med lige mange point, spillede de omkamp om bronzemedaljerne (og EM-titlen).

Slutstilling 

1939
Sport i 1939
Charles N'Zogbia

Charles N'Zogbia (født 28. maj 1986 i Harfleur) er en fransk fodboldspiller. Han har gennem karrieren repræsenteret Newcastle, Aston Villa og Wigan i England.

Eksterne henvisninger 

Fodboldspillere fra Frankrig
Fodboldspillere fra Newcastle United F.C.
Fodboldspillere fra Wigan Athletic F.C.
Fodboldspillere fra Aston Villa F.C.
Jurij Dolgorukij

Jurij Dolgorukij (, ; også kendt som Georg 1. af Rusland; født ca. 1099, død 15. maj 1157) var en nøglefigur i overførelsen af politisk magt fra Kijev til Vladimir-Suzdal efter hans broder Mstislav den store døde. Han herskede som Veliki Knjaz (storfyrste) af Kijev fra september 1149 til april 1151 og igen fra marts 1155 til maj 1157.

Referencer

Eksterne henvisninger 

Regenter af Rusland
Tjek fødselsår
Moskvas historie
Broager

Broager, (tysk: Broacker og lokalt: Braue) er hovedby på halvøen Broager Land i Sønderjylland med . Den er beliggende 5 km øst for Egernsund, 8 km syd for Vester Sottrup og 11 km vest for Sønderborg. Broager hører til Sønderborg Kommune og ligger i Region Syddanmark.

Broager hører til Broager Sogn, og Broager Kirke ligger i byen.

Broager blev kendt for TV-serien "Apotekeren i Broager", lavet af TV Syd i starten af 1980'erne og sendt landsdækkende i 1985.

Faciliteter 
Broager Skole har 616 elever, fordelt på 0.-9. klassetrin. Broager Private Børnehus, der blev privat ved starten af 2016, har 3 grupper med ca. 15 børn i hver.

Broager Hallen blev indviet 18.oktober 1969. Salen har plads til 350 stående eller 200 siddende personer. Hal 2 blev indviet 18. marts 2017.

Broager har flere dagligvarebutikker, bl.a. SuperBrugsen med posthus, samt bibliotek.

Historie

1864 
Broager Kirkes tvillingespir hævdes at have haft betydning under preussernes bombardement af Dybbøl-stillingen i foråret 1864. De stillede en udkigspost på en gangbro mellem spirene, hvorfra han kunne se granatnedslagene i forhold til Dybbøl Mølle og korrigere kanonernes sigte herefter.

Broagerbanen 
Broager havde station på Broagerbanen, der gik mellem Vester Sottrup og Skelde 1910-32. Stationsbygningen er bevaret på Vestergade 1, og 200 m sydøst herfor starter Banestien, som følger banens tracé til Dynt, der var næste station.

Genforeningssten 
I parken overfor kirken ud mod Parkvej står en sten, der blev rejst i 1930 til minde om Genforeningen i 1920.

Broager Kommune 
Broager Kommune blev dannet i 1922 ved sammenlægning af Egernsund og Broager sognekommuner. Den havde 1. januar 1970 5.406 indbyggere og skulle derfor ikke lægges sammen med andre ved kommunalreformen i 1970. Ved kommunalreformen i 2007 blev Broager Kommune lagt sammen med Augustenborg, Sønderborg, Gråsten, Nordborg, Sundeved og Sydals kommuner til Sønderborg Kommune.

Broager Sparekasse 
Broager Sparekasse er en af landets ældste, stiftet i 1845. Den fusionerede i 1960'erne med Nybøl Sogns Spare- og Laanekasse og har i dag afdelinger i Broager, Sønderborg og Aabenraa.

Berømte bysbørn 
 Otto Didrik Ottesen (født 3. april 1816 i Broager, død 2. oktober 1892) var en dansk blomstermaler.
 Jørgen Munk Plum (1925-2011), diskoskaster og olympiade-deltager.
 Esben Høilund Carlsen (1941-2011), filminstruktør og skuespiller – instruerede bl.a. "Apotekeren i Broager".

Galleri

Noter

Eksterne kilder/henvisninger 

 SDFE kortviser: Målebordsblade, preussiske 1877-1920, danske 1920-71

 
Byer i Sønderjylland (under den danske stat)
Byer og bydele med genforeningssten
Den kloge lille høne

Den kloge lille høne (engelsk: The Wise Little Hen) er en kort Walt Disney tegnefilm fra 1934. Den er en del af Silly Symphony og er baseret på en gammel russisk fabel. Det er første gang figuren Anders And optræder, dog kun i en birolle.

I denne tegnefilm optræder Anders And som den grådige og selviske nabo til den flinke og kloge lille høne, som flere gange beder Anders og hans ven Øffemand om hjælp til at så og høste.

Medvirkende (stemmer) 
Florence Gill som Den kloge lille høne
Clarence Nash som Anders And
Pinto Colvig som Øffemand

Tegneserie 
Filmen blev omsat til tegneserie af Al Taliaferro og er udgivet to gange på dansk, sidst i et tillæg til ugebladet Anders And & Co. nr. 23, 1994.

Eksterne henvisninger 
 
Den kloge lille høne på ComicWiki 

Animationsfilm fra USA
Amerikanske film fra 1934
Disney tegnefilm
Historiecenter Dybbøl Banke

Historiecenter Dybbøl Banke formidler historien om Kampene ved Dybbøl og krigen i 1864 især gennem lysbilleder og film. Der er rekonstrueret et stykke skanse, en løbegrav og to soldaterbarakker.

Historiecentret 
Den selvejende institution drives af Fonden Dybbøl Banke, stiftet i 1989. Sønderborg Kommune udpeger to medlemmer til fondens bestyrelse, Museum Sønderjylland et, Den Selvejende Institution Dybbøl Mølle et og Foreningen af lærere i Historie og Samfundsfag (FALIHOS) et. Bestyrelsen kan udpege op til 4 medlemmer med særlig interesse for Historiecentret og Dybbøl-området.

Centret er oprettet midt i skanserækken på Dybbøl Banke. Bygningen blev tegnet af arkitekterne Ernst Lohse og Michael Freddie og stod færdig i 1992. Den indeholder fire sale: Auditorium (med introduktionsfilm), biografen med filmen om “Stormdagen”, en udstillingssal samt diorama med tableau fra en dansk løbegrav. Det videnspædagogiske arbejde støttes af Undervisningsministeriet med puljemidler. Centret ser ikke på sig selv som museum, men som ″historiefortællehus″.

Efter mange års planlægning og debat indviede Dronning Margrethe den 17. juli 2007 det nye anlæg med skanse og soldaterby. Projektet kostede 16.5 mio. kr.

Historiecenter Dybbøl Banke er et af det statsstøttede videnspædagogiske aktivitetscentre.

Arealet 
Omkring museet står der forskellige andre mindesmærker om krigen i 1864. Fx en mindesten for Louis Appia og Charles van de Velde, der deltog som verdenshistoriens første Røde Kors-observatører. Området er del af Nationalpark Dybbøl Skanser fra 1924. Det er ikke en nationalpark ifølge de danske nationalpark love fra 2007, men kan dog fortsat anvende betegnelsen.

Dybbøl Banker rummede tidligere Düppel Denkmal, et tysk sejrsmonument, som blev rejst i 1865. Det blev bortsprængt kort efter 2. verdenskrig og er ikke reetableret.

Siden 2005 har historiecentret stået for den daglige drift af Dybbøl Mølle.

Litteratur 
 Tom Buk-Swienty: Slagtebænk Dybbøl. 18. april 1864, Gyldendal 2008. .
 Tom Buk-Swienty: Dommedag Als. 29. juni 1864. Kampen for Danmarks eksistens, Gyldendal 2011. .

Referencer

Eksterne henvisninger 
 
 1864.dk Historiecenter Dybbøl Bankes hjemmeside

Historiske museer i Danmark
Dybbøl
Bygninger, konstruktioner og anlæg i Sønderborg Kommune
Museer etableret i 1992
Fredede fortidsminder i Danmark
Nationalparker i Danmark
VM i ishockey 1947

VM i ishockey 1947 var det 14. VM i ishockey, arrangeret af IIHF, og det første VM efter 2. verdenskrig. For de europæiske hold gjaldt det samtidig som det 25. EM i ishockey, og turneringen blev spillet 15. – 23. februar 1947 i Prag, Tjekkoslovakiet.

For første gang blev VM afgjort i ligaform, idet de otte deltagende hold spillede alle-mod-alle i én gruppe.

De 11-dobbelte verdensmestre fra Canada deltog ikke, og i deres fravær lykkedes det værtslandet Tjekkoslovakiet at vinde sit første verdensmesterskab – og dermed også europamesterskabet som bedste europæiske nation. Sølvmedaljerne gik til Sverige, mens Østrig vandt bronzemedaljerne.

Resultater 

{| class="wikitable" style="text-align:center;" width="500px"
! colspan="2"|VM 1947
! width="45px"|Kampe
! width="45px"|Vund.
! width="45px"|Uafgj.
! width="45px"|Tabte
! width="60px"|Mål
! width="45px"|Point
|-
| bgcolor="gold"|Guld
| align="left"| Tjekkoslovakiet
| 7
| 6
| 0
| 1
| 85-10
| 12
|-
| bgcolor="silver"|Sølv
| align="left"| Sverige
| 7
| 5
| 1
| 1
| 55-15
| 11
|-
| bgcolor="#cc9966"|Bronze
| align="left"| Østrig
| 7
| 5
| 0
| 2
| 49-32
| 10
|-
| 4.
| align="left"|  Schweiz
| 7
| 4 
| 1
| 2
| 47-22
| 9
|-
| 5.
| align="left"| USA
| 7
| 4
| 0
| 3
| 42-26
| 8
|-
| 6.
| align="left"| Polen
| 7
| 2
| 0
| 5
| 27-40
| 4
|-
| 7.
| align="left"| Rumænien
| 7
| 1
| 0
| 6
| 17-88
| 2
|-
| 8.
| align="left"| Belgien
| 7
| 0
| 0
| 7
|   15-104
| 0
|}

Slutstillinger 

1947
Ishockey i 1947
Flovmand

Flovmand er et navneord, som spøgefuldt beskriver en kedelig og åndløs person eller genstand.

Flovmand kan dog også benyttes for en kontrolafgift for befordring uden rejsehjemmel, da det på et tidspunkt kostede kr. 500 (også kaldet en plovmand) i S-togene.

Betydning 
Nogen (eller i overført betydning noget), som ikke vil være sig selv bekendt. Hvis eksempelvis en gyserfilm kaldes en flovmand, bedømmes gyset i filmen som mislykket, uden effekt. Hvis en elsker er en flovmand, er han uden handlekraft – formodentlig uden potens. Ordet stavedes oprindeligt Flaumann. Det er stort set gledet ud af dagligsproget.

Ord og vendinger
Diplom-Is

Diplom-Is er et norsk datterselskab af TINE, der producerer is til de skandinaviske markeder.

De producerer og markedsfører en række forskellige isprodukter – dels egne produkter og dels på licens for udenlandske virksomheder.

I 2005 blev der produceret 51,1 millioner liter is af de 622 ansatte, hvilket gav en omsætning på 1,154 milliarder norske kroner.

Historie 

Melkeforsyningen overtog i 1930 et mindre mejeri i Oslo, der producerede is. Efterfølgende valgte man kontinuerligt at udvide produktionen, indtil man i 1947 udskilte produktionen til en ny fabrik kaldet Tønsberg-Meierienes Fellesfabrikk A/L. I 1951 blev Meierienes Iskremforening stiftet for at koordinere mejeriernes isproduktion. I denne forbindelse anvendte alle foreningens medlemmer varemærket Diplom-Is til deres produkter.

Denne ordning varede i ca. 40 år, hvor en del mejerier gennemgik fusioner, mens andre måtte lukke. Således i 1991 gik isproducenterne sammen for at stifte Norsk Iskrem BA, der så anvendte Diplom-Is som sit varemærke. Denne konstruktion varede 11 år indtil man i 2002 ændrede både navn og selskabsform til det nuværende Diplom-Is AS. Diplom-Is danske del blev i 2010 solgt til Frisko/Unilever

Noter 

Fødevarevirksomheder fra Norge
Etableret i 1930
Ismærker
SEPECAT Jaguar

SEPECAT Jaguar eller bare Jaguar er et engelsk-fransk kampfly, der er udviklet i samarbejde mellem Breguet og British Aircraft Corporation. Flyet har gjort tjeneste i det franske luftvåben og i Royal Air Force og anvendes fortsat i Indiens og Omans luftvåben.

Flyet udgik af tjenesten i Armée de l'Air i 2005, hvor den blev erstattet af Dassaults Rafale fly. Den udgik af tjenesten i RAF i 2007, hvor dens rolle blev overtaget af Eurofighter Typhoon.

Jaguar blev ikke kun bygget i det fransk-britiske samarbejde, men også i et betydeligt antal af HAL (Hindustan Aeronautics Limited) i Indien. .

SEPECAT er akronym for :Société Européenne de Production de l'avion d'École de Combat et d'Appui Tactique betydende 'Europæisk selskab til produktion af fly til træning, kamp og taktisk ildstøtte'.

Jaguarer har været brugt i krig i Operation Desert Storm i 1991 af Frankrig og England, af England over Balkan 1993-95, af Frankrig i Operation Allied Force i 1999 og af Indien mod Pakistan i Kashmir i 1999.

Referencer

Eksterne henvisninger 

Militærfly fra Frankrig
Kampfly
Royal Air Force
Militærfly fra Storbritannien
2-motors jetfly
Roy Bean

Phantly Roy Bean (cirka 1825 – 6. marts 1903) var en amerikansk dommer og saloon-ejer i Det Vilde Vesten. Ifølge rygterne afholdt Roy Bean retsmøder i sin saloon ved Rio Grande i Texas.

Fiktion

Film 
Roy Beans liv er blevet filmatiseret flere gange, blandt andet i filmen En mand kom til Texas (The Westerner) fra 1940. Walter Brennan modtog året efter en Oscar for bedste mandlige birolle for sin rolle som Roy Bean.

I 1972 blev filmen The Life and Times of Judge Roy Bean indspillet.

Tegneserier 
Roy Bean var med i Don Rosas tegneserie Fangen ved Sølvstrømmen (2006) hvor han fremstilles temmelig komisk. Her udgør han sammen med sherif Bat Masterson og sherif Wyatt Earp de tre levende legender.

Han er også omdrejningspunktet i Lucky Luke-albummet Dommeren.

Se også 

Personer fra Kentucky
Citroën Méhari

Citroën Méhari var en lille jeep-agtig bil fremstillet af franske Citroën mellem 1968 og 1988 i 144.953 eksemplarer. Navnet stammer fra nordafrikanske berberes benævnelse af en dromedar.

Méhari var baseret på Citroën Dyane 6 (og ikke Citroën 2CV som ofte antaget), men havde et karosseri af gennemfarvet ABS-plast Indledningsvist kunne bilen leveres som røde, orange, grønne og beige; senere kom der flere farver og nuancer til. Den havde samme 602 cm3 28,5 hk motor som 2CV6. Den lille motor kombineret med den kantede facon gør, at bilen har vanskeligt ved at følge med trafikken på landevejen nu om dage, mens den klarer sig godt i bytrafik.

En version med firehjulstræk blev fremstillet mellem 1980 og 1983; den havde fremragende terrænegenskaber, nok mest på grund af dens lave vægt. Den franske hær benyttede siden sent i 1970'erne Méhari i en modificeret 24V udgave.

Bilen kunne leveres med bagsæde eller som pickup, den sidste er den som der er flest af i Danmark, grundet gulpladesystemet.

Der hævdes at være mindst 120 kørende Méharier i Danmark.

Noter og henvisninger 

 Thomas Færchs danske Méhari-side
 CitroënMéhari.dk Dansk Méhari side med en dansk introduktion til Méharier 

Mehari, Citroen
Bat Masterson

William Barclay "Bat" Masterson (24. november 1854 i Henryville – 25. oktober 1921 i New York City) var en legendarisk amerikansk sherif og saloon-ejer i Det Vilde Vesten. Derudover var han bisonjæger og ivrig hasard-spiller.

I 1876 blev Bat Masterson involveret i et skuddrama i Texas. Bat blev skudt og måtte gå med stok resten af sit liv. I en tegneserie af Don Rosa fremstår Bat Masterson temmelig komisk sammen med sherif Wyatt Earp og dommer Roy Bean.

Bat Mastersons liv er blevet filmatiseret flere gange. I USA kørte engang serien Bat Masterson, baseret på hans virkelige liv.

Eksterne henvisninger 

 sherif.dk, en hjemmeside om det vilde vesten

Personer fra USA
Holme Å

Holme Å er en ca. 41 km lang å der er et tilløb til Varde Å. Den har sit udspring ved byen Bække mellem Billund og Vejen, og løber mod vest, og løber sammen med Varde Å syd for byen Sig, nordvest for Varde. En del af åen har siden 1921 fra Hostrup Stemmeværk været ledt ind i en kanal der fører til den kunstige elværkssø Karlsgårde Sø. Dette betyder, at der ikke kommer ret mange havørreder og laks i Holme Å, men der arbejdes på en plan om at genoprette åen.
I 2019 lykkes det, med hjælp fra bl.a. Aage V. Jensen Naturfond og Den Danske Naturfond at skabe en finansiering på 20 millioner kroner til at gennemføre projektet. Den restaurerede del af åen, en strækning på 12 kilometer, blev åbnet og indviet 12. oktober 2021.

Galleri

Henvisninger 

Vandløb i Danmark
Varde Kommunes geografi
Vejen Kommunes geografi